  Виталий Пронин Туэ «За любовь и верность» гадьпусэн пусъемъёс пӧлын Вавож ёросысь Какмож гуртысь Алевтина но Владимир Болтачевъёс. Вавож ёросысь Какможысь Болтачевъёс30 арлэсь ятыр ӵош уло. Алевтина Владимировна но Владимир Валериянович 9-тӥ классын дыръязы тодматскизы. Одӥг классэ сюризы. Нырысьсэ адӟыкуз ик, Владимир Болтачев мусо нылашлы синмаськиз, мынам луоз, шуиз. Нылмуртлэсь йырзэ ачиз пала берыктыны пӧрмытӥз. Табере семьяен улэмзылы 30 арлэсь ятыр ни. — Какмож гуртысь кошкон сярысь ноку ӧм малпаллялэ, — шуэ Алевтина Болтачева. — Володя вань даурзэ электрик луыса леспромхозын ужаз вал ай. Предприятие быремен, нылпи садэ кариськоно луиз. Гуртын уж шедьтыны шуг.1 сюрс 800 пала улӥсез бере, ваньмызлы инты уг тырмы. Ачим но нылпи садын ужасько. Артэ капчигес но шулдыргес. Болтачевъёслэн задор мылкыдзылы гуртын синмасько. Соос угось быдэс семьяен я инкуазе шутэтскыны пото, я ёросын ортчылӥсь конкурсъёсы пыриськыло. Нылпиоссы пичиесь дыръя но быдэс семьяен спорт ӵошатсконъёсын вормылӥзы. Толалтэ ялан куас вылэ султылӥзы. — Стадион корка дорын ик ке, спортэн кызьы уд эшъяськымеда? Нылпиослы но адӟем карымон луоно ук. Мылкыдзэс но ӝутоно, чеберзэ адӟыны дышетоно. Соин Вало дуре но чорыган сямен ваньмы люкаськиськом, палаткаен ик быдэс уй-нуналлы кошкиськом, — вера Алевтина Владимировна. Кузпалъёслэн 5 нылпизы. Куинез пиналъёссы будэмгес бере ни опекае басьтӥзы ёросысьтызы ик шуг-леке сюрем нылашез. Настялысоку 9 арес вал ни. Сое асьсэлэсь кадь будэтӥзы. Егор, Илья но Даша дыдыез эш каризы. Семьязы уката юнмаз кадь. Собере Болтачевъёс эшшо нылпи ваёно кариськизы на. Пичиезлы, Игнатлы, али 9 арес. Бадӟымъёсыз гуртысьтызы потэмын ни, ужало но дышетско. Но шутэтскон нуналлы быдэ сямен бертыны тыршо: анай-атай вӧзын ик сюлэм буйга, шуо. Соос вынзылы адӟем карымон луо, визьмынызы но ужаны быгатэменызы паймытъяло. — Ми ваньмы туж яратӥськомы кырӟаны. Картэ но, нылпиосы но ваньзы сямен шудо гитараен, арганэн но синтезаторен. Володя ас вакытаз гуртысьтымы ансамбле ветлӥз, но со быриз. Табере дорамы милям асьмелэн ансамбльмы. Ваньмы люкаськиськом ке, ужлэсь вис кылдыку, инструментъёсмес поттӥськомы. Мылкыдлы усьыны сётоно ӧвӧл. Телевизор азьын гинэ пукид ке, нылпиос мае тодазы ваёзы? Гужемлы быдэ кытчы ке но потаськомы — со семьяез юнгес каре. Сыӵе дыръя керетонлы, кӧтӝожъёслы инты уг кыльы ни, — шуэ Алевтина Владимировна. Болтачевъёслэн юртъер котырзы бадӟым. Пудо вордо, сад, бакча возё. Ваньмон дыръяз Алевтина Владимировна дышем сяменыз кияз вуриськон кутэ. 50 арескам суредаськыны кутски, шуэ. Нош Владимир Валериянович пу вандылэ, пужыятэ — киыз котьмалы мынэ. Ог-огзэс валаса уло. Азьвыл медаль сёто вал, Иже вань данъяно семья-осты люкаса. Туэ коронавирус вӧлмемен, кузпалъёсты доразы сӥлы карозы. ________ Елена Сараматова Теги: адямиоссярысь семья  